Kommissionens forordning (EF) nr. 1249/2002

af 11. juli 2002

om ændring af forordning (EF) nr. 2366/98 om gennemførelsesbestemmelser for ordningen for produktionsstøtte for olivenolie i produktionsårene 1998/99 til 2003/04

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer(1), senest ændret ved forordning (EF) nr. 1513/2001(2), særlig artikel 5,

under henvisning til Rådets forordning (EF) nr. 2261/84 af 17. juli 1984 om almindelige regler for støtte til olivenolieproduktion og til producentorganisationer(3), senest ændret ved forordning (EF) nr. 1639/98(4), særlig artikel 19,

under henvisning til Rådets forordning (EF) nr. 1638/98 af 20. juli 1998 om ændring af forordning nr. 136/66/EØF af 22. september 1966 om oprettelse af en fælles markedsordning for fedtstoffer(5), senest ændret ved forordning (EF) nr. 1513/2001(6), særlig artikel 4, og

ud fra følgende betragtninger:

(1) Ifølge artikel 4, stk. 1, i forordning (EF) nr. 1638/98 kan der ikke ydes støtte til olivenproducenter for supplerende oliventræer, der er plantet efter den 1. maj 1998, eller som ikke er omfattet af en dyrkningserklæring pr. en endnu ikke fastsat dato. Det præciseres i artikel 5, stk. 1, i Kommissionens forordning (EF) nr. 2366/98(7), senest ændret ved forordning (EF) nr. 2070/2001(8), at udelukkelsen fra støtten vedrører de supplerende oliventræer, der er plantet efter den 1. maj 1998, eller som er plantet efter den 1. november 1995, men som endnu ikke inden den 1. april 1999 er blevet omfattet af en dyrkningserklæring. Imidlertid kan der ydes støtte for supplerende oliventræer, som er led i omstillingen af en gammel olivenlund, eller som indgår i et program, som Kommissionen har godkendt.

(2) Produktionen fra de supplerende oliventræer, der omhandles i artikel 4, stk. 1, i forordning (EF) nr. 1638/98, er ubetydelig de tre første år efter deres plantning. Derimod får disse oliventræer allerede fra produktionsåret 2002/03 en væsentlig produktion, der bør tages i betragtning med henblik på udelukkelse fra produktionsstøtteordningen. Det er derfor nødvendigt at indføre en beregningsmetode baseret på den producerede mængde jomfruolie, antallet af producerende oliventræer, der er plantet før og efter den 1. maj 1998, og nogle koefficienter, der skal gøre det muligt at trække den ikke-støtteberettigede olivenolieproduktion fra de supplerende oliventræer fra den samlede produktion. Disse koefficienter fastsættes på basis af et skøn over udviklingen i udbytterne i forhold til beplantningernes alder.

(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -

UDSTEDT FØLGENDE FORORDNING:

Artikel 1

I forordning (EF) nr. 2366/98 foretages følgende ændringer:

1) Der indsættes som artikel 12a: "Artikel 12a

På grundlag af de i artikel 2 og 5 omhandlede dyrkningserklæringer og de i artikel 12 omhandlede støtteansøgninger fastsætter de producerende medlemsstater for produktionsåret 2002/03 jomfruolivenolieproduktionen fra de supplerende oliventræer, jf. artikel 4, stk. 1, i forordning (EF) nr. 1638/98, ved at multiplicere gennemsnitsudbyttet pr. udvokset oliventræ med summen af:

- antallet af supplerende oliventræer, der er plantet mellem den 1. maj og den 31. oktober 1998, multipliceret med 0,70, og

- antallet af supplerende oliventræer, der er plantet mellem den 1. november 1998 og den 31. oktober 1999, multipliceret med 0,35.

Gennemsnitsudbyttet pr. udvokset oliventræ beregnes ved at dividere den i stk. 1 omhandlede producerede mængde jomfruolie med summen af:

- antallet af producerende oliventræer, der er plantet inden den 1. maj 1998, og

- antallet af producerende oliventræer, der er plantet mellem den 1. maj og den 31. oktober 1998, multipliceret med 0,70, og

- antallet af producerende oliventræer, der er plantet mellem den 1. november 1998 og den 31. oktober 1999, multipliceret med 0,35."

2) Artikel 14, stk. 1, første afsnit, affattes således: "1. For hver olivendyrker er den støtteberettigede mængde lig med den mængde jomfruolie, der rent faktisk blev produceret, nedsat med den i artikel 12a, stk. 1, omhandlede produktion fra de supplerende oliventræer og forhøjet med den i stk. 2 fastsatte skønsmæssige mængde olie af presserester af oliven."

3) Artikel 14, stk. 2, affattes således: "2. Den støtteberettigede mængde olie af presserester af oliven er efter fradrag af produktionen fra de supplerende oliventræer som omhandlet i artikel 12a lig med 8 % af den mængde jomfruolie, der blev produceret af de oliven, som presseresterne er fremkommet af, hvis jomfruoliens ret til støtte er anerkendt efter artikel 2, stk. 4, i forordning (EØF) nr. 2261/84."

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. november 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. juli 2002.

På Kommissionens vegne

Franz Fischler

Medlem af Kommissionen

(1) EFT 172 af 30.9.1966, s. 3025/66.

(2) EFT L 201 af 26.7.2001, s. 4.

(3) EFT L 208 af 3.8.1984, s. 3.

(4) EFT L 210 af 28.7.1998, s. 38.

(5) EFT L 210 af 28.7.1998, s. 32.

(6) EFT L 201 af 26.7.2001, s. 4.

(7) EFT L 293 af 31.10.1998, s. 50.

(8) EFT L 280 af 24.10.2001, s. 3.